Nightwish

Ιστορικό

Το συγκρότημα γεννήθηκε από μια ιδέα του Τουόμας Χολοπάινεν, μετά από ένα βράδυ που πέρασε με φίλους γύρω από μια φωτιά στην εξοχή. Στην αρχική σύνθεση, εκτός από τον Χολοπάινεν, συμμετείχε ο Έμπου Βουόρινεν, τον οποίο ο Χολοπάινεν μόλις είχε γνωρίσει, και η Τάρια Τούρουνεν, συμμαθήτρια του Χολοπάινεν στην διάσημη μουσική Ακαδημία Σιμπέλιους, όπου και είχε ξεχωρίσει για το ταλέντο της.
Λίγο πριν την ηχογράφηση του πρώτου τους album, "Angels Fall First", προστέθηκε στο συγκρότημα ο ντράμερ Γιούκα Νεβαλάινεν. Τον Μάιο του 1997, υπέγραψαν με την Spinefarm Records για δύο albums, ωστόσο λίγο αργότερα η εταιρεία ανανέωσε το συμβόλαιό τους για τρία albums.
Το 1998, προστέθηκε στο συγκρότημα ο Σάμι Βάνσκα, παλιός φίλος του Χολοπάινεν, και μ' αυτή τη σύνθεση το συγκρότημα κυκλοφόρησε δύο ακόμη albums ("Oceanborn", "Wishmaster") και ένα EP ("Over The Hills And Far Away"), το οποίο περιείχε, μεταξύ άλλων, μια διασκευή στο ομώνυμο κομμάτι του Garry Moore και μια επανεκτέλεση στο "Astral Romance" από το πρώτο τους album, με αντρικά φωνητικά από τον Tony Kakko, τραγουδιστή του επίσης φινλανδικού συγκροτήματος Sonata Arctica (στην εκδοχή του "Angels Fall First, τα συγκεκριμένα φωνητικά είχε αναλάβει ο ίδιος ο Χολοπάινεν).
Λίγο αργότερα, ο Σάμι Βάνσκα εγκατέλειψε το συγκρότημα, για να αντικατασταθεί από τον Μάρκο Χιέταλα, τραγουδιστή και μπασίστα του συγκροτήματος Tarot. Μ' αυτή τη νέα σύνθεση, οι Nightwish ηχογράφησαν το "Century Child" και το "Once", το οποίο θεωρείται από πολλούς το καλύτερό τους album. Τόσο στο "Century Child" όσο και στο "Once", ο Μάρκο συμμετέχει και φωνητικά.
Μετά από την περιοδεία τους που ακολούθησε την κυκλοφορία του "Once" (και που έχει καταγραφεί στο DVD "End Of An Era", οι Nightwish ανακοίνωσαν στην Τάρια την απόλυσή της από το συγκρότημα, μέσα από μια ανοιχτή επιστολή που δημοσιεύτηκε στον Τύπο. Η Τάρια απάντησε με μια ανάλογη επιστολή και η συνεργασία της με το συγκρότημα έληξε εκεί. 
Το 2006, οι Nightwish ξεκίνησαν ακροάσεις προς αναζήτηση νέας τραγουδίστριας. Υπήρξαν διάφορες φήμες σχετικά με τη διάδοχο της Τάρια, ενώ ακούστηκαν τα ονόματα της Σιμόν Σίμονς (Epica), της Liv Kristine (Theatre of Tragedy, Leave's Eyes) και ιδιαίτερα έντονα της Vibeke Stene, που είχε στο μεταξύ εγκαταλείψει τους Tristania, όπως καιτης τραγουδίτριας των Evanescence, Amy Lee. Ωστόσο ο Χολοπάινεν ποτέ δεν επιβεβαίωσε αυτές τις φήμες, διευκρινίζοντας πως ό,τι δεν αναφέρεται στο επίσημο site του συγκροτήματος δεν έχει καμία σχέση με την πραγματικότητα, και πράγματι τον Μάιο του 2007, ανακοινώθηκε επιτέλους η ταυτότητα της υποψήφιας που είχε καταφέρει να κερδίσει τη θέση της στο συγκρότημα: επρόκειτο για την σχετικά άγνωστη Σουηδέζα Ανέτ Όλζον, η οποία μέχρι την πρόσληψή της στους Nightwish ήταν η τραγουδίστρια του Σουηδικού ροκ συγκροτήματος Alyson Avenue.
Με την Ανέτ, οι Nightwish ηχογράφησαν το έκτο studio album τους, "Dark Passion Play", το οποίο κυκλοφόρησε τον Σεπτέμβριο του 2007. Σε αντίθεση με την μεγαλοπρεπή, έντονα οπερετική φωνή της Τάρια, η Ανέτ διαθέτει μια απαλή, γλυκιά χροιά, ιδιαίτερα εκφραστική, δυνατή και ευαίσθητη φωνή, που μοιάζει να δένει απόλυτα με το έντονα συναισθηματικό, σκοτεινό ύφος του "Dark Passion Play".  
Το πρώτο single που βγήκε από το album ήταν το "Eva", το οποίο κυκλοφόρησε σχεδόν ταυτόχρονα με την ανακοίνωση του ονόματος της τραγουδίστριας, αποκλειστικά μέσω διαδικτύου. Τα έσοδα από την αγορά του θα προσφέρονταν σε φιλανθρωπική οργάνωση για τα δικαιώματα του παιδιού. Αρχικά είχε ανακοινωθεί ότι το συγκεριμένο τραγούδι δεν θα υπήρχε στο "Dark Passion Play", όμως τελικά συμπεριλήφθηκε. Δεύτερο single ήταν το "Amaranth", το οποίο κυκλοφόρησε και σε DVD, λίγες μέρες πριν την επίσημη κυκλοφορία του album. Στις αρχές Δεκεμβρίου 2007 κυκλοφόρησε το τρίτο single, "Erämaan Viimeinen", το οποίο ουσιαστικά επρόκειτο για τη φωνητική εκδοχή του ορχηστρικού "Last of the Wilds" από το "Dark Passion Play". Το τραγούδι ερμηνεύει στα φινλανδικά η Jonsu (Johanna Salomaa) από το φινλανδικό συγκρότημα Indica που έκανε support στους Nightwish σε αρκετές από τις συναυλίες της τουρνέ τους το 2007. Το τέταρτο single ήταν το "Bye Bye Beautiful", το οποίο κυκλοφόρησε τον Ιανουάριο του 2008.
To "Dark Passion Play" κυκλοφόρησε επίσης και σε 2-CD limited edition, όπου στο δεύτερο CD συμπεριλαμβάνονται ορχηστρικές εκδοχές όλων των κομματιών του album. Ο Χολοπάινεν έχει χαρακτηρίσει το "Dark Passion Play" το πιο προσωπικό του δημιούργημα, ενώ έχει δηλώσει ότι το τραγούδι που ανοίγει το album, το 14λεπτο "The Poet And The Pendulum", είναι το ωραιότερο που έγραψε ποτέ. 
Στις 30 Νοεμβρίου 2011 κυκλοφόρησε το νέο αλμπουμ των Nightwish με τιτλο Imaginaerum κατα το οποίο το group φαίνεται να αποκτά εναν πιο power χαρακτήρα ενώ αποτελεί το κορυφαίο συνθετικό δημιούργημα ως τώρα του Tuomas.
Μετά από μια μεγάλη περιοδεία που ακολούθησε, το φθινόπωρο του 2012 αρχίσανε τα προβλήματα του συγκροτήματος. Η Ανέτ αρρώστησε και δεν μπορούσε να παραστεί σε κάποια συναυλία στην Αμερική και η μπάντα αποφάσισε για εκείνη την μέρα να αντικαταστήσουν την Ανετ με την Elize από τους Amaranthe και την Alissa από τους Τhe Agonist. Η Ανετ δήλωσε ενοχλημένη με αυτή την απόφαση της μπάντας χωρίς να την ρωτήσουνε. Μετά από αυτή την παρεξήγηση, σε συνδυασμό με την κατάσταση της υγείας της Anette, την 1η Οκτωβρίου 2012, μέσω της επίσημης σελίδας της μπάντας στο facebook ανακοινώθηκε ότι η Ανέτ έφυγε από την μπάντα με κύριο αίτιο ότι είναι πλέον προφανές οτι οι μουσικές κατευθύνσεις της Ανετ και των Nightwish διαφέρουν κατά πολύ. Στην ανακοίνωση αυτή επίσης αναφερότανε η αντικατάσταση της Ανέτ με την πρώην τραγουδίστρια των After Forever και των ReVamp, Floor Jansen, μέχρι τουλάχιστον να τελειώσει η περιοδεία για το Imaginaerum. Η Floor απέσπασε πολλές καλές κριτηκές από τους φανατικούς του συγκροτήματος. Τον Νοέμβριο του 2012, στην Hartwall Areena έγινε η επίσημη πρεμιέρα της ταινίας Imaginaerum την οποία ακολούθησε μια συναυλία της μπάντας.
Η μπάντα τον Αύγουστο του 13 ανακοίνωσε ότι θα κυκλοφορήσει ένα live DVD με την εμφάνιση τους στο γερμανικό φεστιβάλ Wacken. Ενώ ο Tuomas Holopainen είναι απασχολημένος με την κυκλοφορία ενός δικού του άλμπουμ με κύρια θεματολογία τον Σκρούτζ, το Music Inspired by the Life and Times of Scrooge, η μπάντα σε μια επίσημη ανακοίνωση της τον Οκτώβρη του 2013 δήλωσε οτι η Floor Jansen θα παραμείνει ως επίσημη τραγουδίστρια τους όπως και ο Troy Donockley, ο οποίος κατά καιρούς έχει συμμετάσχει σε συναυλίες και ηχογραφήσεις της μπάντας. Στο DVD τους, με την εμφάνιση στο Wacken, το οποίο συμπεριλαμβάνει επίσης ένα 2ωρο ντοκιμαντέρ με τις περιπέτειες της μπάντας κατα την διάρκεια την περιοδείας, τα πλάνα με την προηγούμενη τραγουδίστρια τους Annete Olzon είναι όλα αποκλεισμένα.
Στις 6 Αυγούστου 2014 ανακοινώθηκε πως ο Kai Hahto θα είναι ο νέος Ντράμερ για το όγδοο άλμπουμ Endless Forms Most Beautiful αντικαθιστώντας τον Jukka Nevalainen,για τον οποίο το νέο άλμπουμ θα είναι και το πρώτο στο οποίο δεν θα συμμετέχει.Ο λόγος της προσωρινής αποχώρησης του Jukka Nevalainen είναι η Χρόνια Αϋπνία.